قوم يا مصرى

قوم يا مصرى   اغنيه مصريه الفها بديع خيرى و لحنها و غناها سيد درويش سنة 1919

كلمات 

قوم يا مصرى مصر دايماً بتناديك

خد بنصرى نصرى دين واجب عليك

يوم ما سعدى راح هدر قدام عينيك

عدّ لى مجدى اللى ضيعته بايديك

.....

شوف جدودك فى قبورهم ليل نهار

من جمودك كل عضمة بتستجار

صون اثارك يا اللى دنست الاثار

دول فاتوا لك مجد وانت فوّت عار

.....

شوفت اى بلاد يا مصرى فى الجمال

تيجى زى بلادك اللى ترابها مال

نيلها جى السعد منه حلال زلال

كل حى يفوز برزقه عيشته عال

.....

يوم مبارك تم لك فيه السعود

حب جارك قبل ما تحب الوجود

ايه نصاري ومسلمين قال ايه ويهود

دى العبارة نسل واحد من الجدود

.....

ليه يامصرى كل احوالك عجب

تشكى فقرك و انت ماشى فوق دهب

مصر جنة طول ما فيها انت يا نيل

عمر ابنك لم يعيش ابداً ذليل

.....

يوم مبارك تم لك فيه السعود

حب جارك قبل ما تحب الوجود

ايه نصاري ومسلمين قال ايه ويهود

دى العبارة نسل واحد من الجدود

 لينكات برانيه 

 يوتيوب قوم يا مصرى سيد درويش
https://m.youtube.com/watch?v=Hsk96i_rl-M

 يوتيوب قوم يا مصرى سيد درويش 
https://m.youtube.com/watch?v=x8IMljlrVrg



مصادر

تصنيف:اغانى باللغه المصريه
تصنيف:اغانى سيد درويش
تصنيف:اغانى وطنيه مصريه
تصنيف:كلمات اغانى